    БДИ мәгариф системасын үзгәрттеме?

	Бердәм дәүләт имтиханы Россиядә 2009 елда гамәлгә керде. Бу сынауга карата халыкның фикере бер дә уңай түгел. “Регнум” агентлыгы үткәргән интернет-сораштыру нәтиҗәләре әнә шул хакта сөйли. Өстәвенә бердәм имтихан тирәсендәге низаглар быел бер генә көнгә дә тынып тормый. Халыкның 81,6 проценты фикеренчә, БДИ кертү Россия мәгариф системасына тискәре йогынты ясаган. Сораштыруда катнашу­чылар­ның нибары 5 проценты гына БДИны уңай күренеш дип бәяләгән. Ә сезнең фикере­гезчә, бердәм дәүләт имтиханы белем бирү дәрәҗәсен ничек үзгәртте?	 Анастасия ИСАЕВА,Татарстан Дәүләт Советының Мәдә­ният, мәгариф һәм милли мәсьәләләр комитеты рәисе урынбасары:

– Мин алты ел буе вузда укыттым. Югары уку йорты һәм мәктәп программалары ул вакытта кискен аерыла иде. Үзем укыр­га кергәндә дә  үз­лек­тән “сәясәт” фәнен үз­ләш­терергә туры килде – 11 сыйныф укучысы өчен бу шактый катлаулы мәсьәлә. Бу күзлектән караганда, уку­чыларга да, вуз укытучыларына да хәзер җиңелрәк – программалар тәңгәл килә. Моны төгәл фәннәр­дән белем бирүче­ләр аеруча сизде.

Тимур СӨЛӘЙМАНОВ, “Студентлар лигасы” төбәк яшьләр оешмасы президенты:

– БДИга карашым икеле. Бер яктан, анда һәркемгә дә аңлаешлы, төгәл сораулар бирелә, шуларга җаваплар алына. Нәтиҗәдә авыл мәк­тәбен тәмамлаган укучы да үзе теләгән уку йортына керә ала. Ләкин БДИга карата тис­кәре фикер дә бар. Баллар артыннан куганда белем би­рүнең төп максаты югала – мәдәни, тәрбияви, күзал­лау­ны киңәйтү, үзенчәлекле фикер йөртү, мантыйкны үс­терү.

Гөлчәчәк ГАЛИМОВА, Зәй районы мәгариф бүлеге башлыгы:

– Гомумән алганда, БДИ кертүне хуплыйм. Ерак районнарда укучы балалар аның нәтиҗәсендә теләгән вузларына керә ала. Белем дәрәҗәләре дә бермә-бер артты. Имтиханга алар җа­ваплырак карый башлады. Ләкин, минемчә, БДИ – имти­ханның бер формасы гына булырга тиеш, сынау­ның бүтән төрләре кертелсә, яхшы булыр иде. Әйтик, укучы вузга керергә теләми икән, БДИ түгел, бүтән төрле имтихан тапшырсын.

Резеда КАДЫРОВА,Әлки районы математика укытучысы:

– БДИ балаларның фактик белемнәрен тикшерә. Андагы биремнәр 5 ел элек үт­кәрелгән имтиханнардагыга караганда катлаулырак. Өс­тәвенә,  моңа кадәр бала билеттагы бер-ике сорауга җа­вап бирсә, БДИда бар белем­нәрен күрсәтергә туры килә. Кәкре атып, туры тидергән җаваплар да булырга мөм­кин. Ләкин укучы бар җа­вапларны да шул рәвешле дөрес бирә алмый – БДИ нык­лы әзерлек таләп итә. Алай да укучының тел­дән җавап бирүенә җитми инде. Элек бала иҗадилыгын эшкә җигә ала, кайвакытта хәйлә­кәр­леген дә күрсәтә иде. Тормышта ул сыйфатлар да кирәк бит. Ә хәзер бар да механик эшкә кайтып калды.
  

Ватаным Татарстан

	№   |  	


